Broj: 711-I-1236-M-83/21-02-17

Zagreb, 9. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Krunoslava Lukačića, zamjenika općinskog načelnika Općine Sračinec do 31. prosinca 2020.g.,** za davanjem mišljenja Povjerenstva, na 134. sjednici, održanoj 9. srpnja 2021.g., daje sljedeće

**MIŠLJENJE**

1. **Nije suprotno odredbi članka 7. stavka 1. točke d) ZSSI-a da dužnosnik Krunoslav Lukačić, u razdoblju od 12 mjeseci od prestanka obnašanja dužnosti zamjenika općinskog načelnika Općine Sračinec obnaša dužnost predsjednika općinskog vijeća i za to prima nankadu, s obzirom da ne ostvaruje naknadu plaće nakon prestanka obnašanja dužnosti zamjenika općinskog načelnika sukladno članku 90.a Zakona o lokalnoj i područnoj (regionalnoj) samoupravi.**
2. **Na temelju članka 20. stavka 3. ZSSI-a, u vezi s člankom 14. stavkom 1. ZSSI-a, dužnosnik Krunoslav Lukačić ne može u razdoblju od 12 mjeseci od prestanka obnašanja dužnosti zamjenika općinskog načelnika Općine Sračinec obavljati funkciju direktora (člana uprave) i/ili predsjednika/člana nadzornog odbora trgovačkog društva pa tako niti trgovačkog društva čiji je osnivač jedinica područne (regionalne) samouprave.**
3. **Dužnosnik Krunoslav Lukačić može u razdoblju od 12 mjeseci od prestanka obnašanja dužnosti zamjenika općinskog načelnika Općine Sračinec biti član upravnog vijeća ustanove, jedino ako je ista proglašena pravnom osobom od posebnog državnog interesa, odnosno posebnog interesa za jedinicu lokalne ili područne (regionalne) samouprave, ali bez prava na naknadu u ovoj ulozi, osim prava na naknadu putnih i drugih opravdanih troškova te pod uvjetom da već nije član u upravnom vijeću dvije ustanove.**
4. **Dužnosnik Krunoslav Lukačić može u razdoblju od 12 mjeseci od prestanka obnašanja dužnosti zamjenika općinskog načelnika Općine Sračinec obavljati funkciju ravnatelja ustanove kojoj je županija osnivač i za to primati plaću, ukoliko ravnatelj ne obavlja upravljačku funkciju. Ukoliko je ta ustanova u razdoblju u kojem je dužnosnik obnašao dužnost zamjenika općinskog načelnika bila u poslovnom odnosu s Općinom Sračinec, dužnosnik je dužan, sukladno članku 20. stavku 4. ZSSI-a, zatražiti suglasnost Povjerenstva za sklapanje ugovora s istom.**

Obrazloženje

U Povjerenstvu je 7. srpnja 2021. pod brojem 711-U-3470-M-84/21-01-3 zaprimljen zahtjev za mišljenjem dužnosnika Krunoslava Lukačića, zamjenika općinskog načelnika Općine Sračinec do 31. prosinca 2020., povodom kojeg se vodi predmet broj M-83/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona te je stoga dužnosnik Krunoslav Lukačić povodom obnašanja dužnosti zamjenika općinskog načelnika Općine Sračinecobvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je do 31. prosinca 2020. volonterski obnašao dužnost zamjenika općinskog načelnika Općine Sračinec te da je Povjerenstvu podnio izvješće o imovinskom stanju povodom prestanka obnašanja navedene dužnosti. Nadalje navodi da je dana 1. siječnja 2021. imenovan posebnim savjetnikom ministrice poljoprivrede, sukladno članku 23, Zakona o Vladi Republike Hrvatske („Narodne novine“ broj 150/1.1, 119/14., 93/16., 116/18.), za što prima naknadu.

Dužnosnik traži mišljenje Povjerenstva može li obnašati dužnost predsjednika općinskog vijeća, obavljati funkciju ravnatelja ili člana/predsjednika upravnog vijeća ustanove čiji je osnivač županija, obavljati funkciju direktora ili člana/predsjednika nadzornog odbora trgovačkog društva čiji je osnivač županija, sa pripadajućim pravima i obvezama koje proizlaze iz obavljanja istih funkcija.

Uvidom u Registar dužnosnika koji vodi i ustrojava Povjerenstvo, utvrđeno je da je dužnosnik Krunoslav Lukačić dužnost zamjenika općinskog načelnika Općine Sračinec prestao obnašati 31. prosinca 2020.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Sukladno članku 14. stavku 2. ZSSI-a dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

 Prema članku 14. stavku 4. ZSSI-a predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Sukladno članku 20. stavku 4. ZSSI-a, Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Sukladno članku 35. Zakona o ustanovama („Narodne novine“, broj 76/93., 29/97., 47/99., 35/08. i 127/19). ustanovom upravlja upravno vijeće ili drugo kolegijalno tijelo, dok je prema članku 37. navedenog Zakona ravnatelj voditelj ustanove, koji organizira i vodi rad te poslovanje ustanove, predstavlja i zastupa ustanovu te odgovara za zakonitost rada ustanove.

Ponajprije se utvrđuje da je člankom 3. ZSSI-a određen krug dužnosnika koje u obnašanju dužnosti obvezuju odredbe ZSSI-a kao i da tom zakonskom odredbom nije obuhvaćeno obnašanje dužnosti predsjednika ili člana predstavničkog tijela jedinice lokalne samouprave, odnosno obavljanje funkcije savjetnika ministra, slijedom čega dužnosnika povodom obnašanja istih ne obvezuju odredbe ZSSI-a.

Obzirom da je dužnosnik obnašao dužnost zamjenika općinskog načelnika Općine Sračinec do 31. prosinca 2020., Povjerenstvo daje obrazloženo mišljenje u kontekstu primjene ZSSI-a povodom obnašanja ove dužnosti, a vezano za odredbe ovog Zakona koje ga obvezuju i nakon prestanka njezina obnašanja, odnosno do 31. prosinca 2021.

Dužnosnika na temelju odredbe članka 20. stavka 3. ZSSI-a u razdoblju od 12 mjeseci od prestanka obnašanja dužnosti zamjenika općinskog načelnika Općine Sračinec obvezuju odredbe ZSSI-a u pogledu zabrana i ograničenja koja su propisana člancima 7., 8., 9., 14. i 17., a odnose se na zabranjena djelovanja dužnosnika, obvezu podnošenja izvješća o imovinskom stanju, zabranu obavljanja upravnih funkcija u ustanovama, nadzornih i upravnih funkcija u trgovačkim društvima te poslove upravljanja poslovnim subjektom kao i zabranu stupanja u poslovni odnos poslovnog subjekta u njegovu vlasništvu s tijelom javne vlasti u kojoj je obnašao dužnost.

Dužnosnik nije ograničen u svojem pravu da nakon prestanka obnašanja dužnosti zamjenika općinskog načelnika obavlja neku drugu javnu dužnost, o konkretnome slučaju dužnost predsjednika/člana općinskog vijeća. Obzirom da je dužnosnik dužnost zamjenika općinskog načelnika obnašao volonterski te ne može primati naknadu plaće nakon prestanka njezina obnašanja, sukladno članku 90.a Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 98/19. i 144/20.), dužnosnik za obnašanje dužnosti predsjednika općinskog vijeća može primati naknadu na koju ima pravo sukladno odredbama navedenog Zakona.

U odnosu na članstvo u upravi i nadzornom odboru trgovačkog društva, dužnosnik na temelju članka 20. stavka 3. ZSSI-a u svezi s člankom 14. stavkom 1. ZSSI-a ne može u razdoblju od 12 mjeseci od prestanka obnašanja dužnosti zamjenika općinskog načelnika obavljati funkciju direktora (člana uprave) niti predsjednika/člana nadzornog odbora trgovačkog društva, neovisno o tome je li imatelj udjela u trgovačkom društvu jedinica područne (regionalne) samouprave ili bilo koja druga pravna i fizička osoba, obzirom da ga ova zakonska odredba u navedenom razdoblju beziznimno obvezuje i nakon prestanka obnašanja dužnosti.

U pogledu članstva u upravnom vijeću ustanove čiji je osnivač jedinica područne (regionalne) samouprave, dužnosnik na temelju članka 20. stavka 3. ZSSI-a u svezi s člankom 14. stavkom 2. ZSSI-a može u istom razdoblju od 12 mjeseci od prestanka obnašanja dužnosti iz članka 3. ZSSI-a biti predsjednik/član upravnog vijeća ustanove koja je proglašena pravnom osobom od posebnog državnog interesa ili od posebnog interesa za jedinicu lokalne, odnosno područne (regionalne) samouprave, ali bez prava na naknadu za članstvo u upravnom vijeću, osim prava na naknadu putnih i drugih opravdanih troškova, pod uvjetom da već nije član upravnog vijeća u druge dvije ustanove.

Iz odredbi Zakona o ustanovama proizlazi da poslove upravljanja ustanovom obavlja upravno vijeće, dok funkcija ravnatelja nije upravljačka, već je ravnatelj, sukladno navedenom Zakonu, poslovodni voditelj ustanove, zbog čega dužnosnika u razdoblju od 12 mjeseci od prestanka obnašanja dužnosti ne obvezuje ograničenje iz članka 14. stavka 1. ZSSI-a te dužnosnik u tom razdoblju može obavljati funkciju ravnatelja ustanove čiji je osnivač jedinica područne (regionalne) samouprave i za to primati plaću, osim ako se radi o ustanovi koja nema ustrojeno upravno vijeće te u kojoj ravnatelj obavlja upravljačku funkciju.

Međutim, ukoliko je ustanova u kojoj bi dužnosnik obavljao funkciju ravnatelja u zasnovanom radnom odnosu bila u poslovnom odnosu s Općinom Sračinec u vrijeme kada je obnašao dužnost zamjenika općinskog načelnika, dužnosnik je sukladno članku 20. stavku 4. ZSSI-a dužan zatražiti suglasnost Povjerenstva za sklapanje ugovora s tom ustanovom, jer suprotno postupanje predstavlja povredu odredbi ZSSI-a.

Nadalje, ukazuje se dužnosniku da su člankom 78. Zakona o lokalnim izborima („Narodne novine“ broj 144/12., 121/16., 98/19., 42/20., 144/20. i 37/21.), propisane nespojive dužnosti s istodobnim obnašanjem dužnosti člana predstavničkog tijela jedinica lokalne, odnosno područne (regionalne) samouprave, a kojim je propisano da član predstavničkog tijela ne može istodobno biti član upravnih tijela trgovačkih društava u vlasništvu jedinice ili u kojima jedinica ima većinski paket dionica ili dionica te ravnatelj ustanove ili druge neprofitne pravne osobe kojoj je jedinica osnivač, pri čemu je za mjerodavno tumačenje odredbi navedenog Zakona nadležno Ministarstvo pravosuđa i uprave.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Krunoslav Lukačić, osobna dostava
2. Objava na internetskoj stranici Povjerenstva
3. Pismohrana